Guðmundur Freyr Magnússon , sem grunaður er um að hafa banað sambýlismanni móður sinnar aðfaranótt sunnudags í Torrevieja , hefur verið úrskurðaður í gæsluvarðhald af dómara á Spáni . Lögreglan á Spáni , sem hefur fram til þessa lítið viljað tjá sig um málið vegna rannsóknarhagsmuna , staðfestir þetta í samtali við fréttastofu Vísis . Þar kemur fram að ekki hafi fengist uppgefið hvers langt varðhaldið er og heldur ekki hvers konar glæp Guðmundur er grunaður um að hafa framið , en á Spáni er manndráp flokkað eftir alvarleika samkvæmt þarlendri löggjöf . Kristín Guðmundsdóttir , móðir Guðmundar Freys og sambýliskona hins látna , Sverris Olsen , hefur gagnrýnt fjölmiðla fyrir fréttaflutning af málinu . Í viðtali við Fréttablaðið í dag segir Kristín að Informacion , sem íslenskir miðlar hafa meðal annars vitnað í , hafi ekki greint rétt frá atburðarásinni sem leiddi til andláts Sverris . Miðillinn greindi frá því að sonur hennar hafi klifrað yfir vegg og þannig komist inn á heimili þeirra Kristínar og Sverris . Þar segir að komið hafi til átaka sem endað hafi með því að sambýlismaðurinn hafi fallið á rúðu og hún brotnað . Við það hafi hann hlotið áverka og látist . Hið rétta sé að sonur hennar hafi kastað 14 kílóa gaskút í gegnum rúðuna , ruðst inn á heimilið , ýtt Sverri í gólfið og lagt ítrekað til hans með hnífi . Það hafi leitt til dauða hans . Sagði Kristín ennfremur að þetta væri ekki fyrsta sinn sem sonur hennar hefði ráðist á Sverri . Hann hefði áður veist að Sverri og lyktaði það með því að leggja þurfti Sverri inn á spítala eftir höfuðhögg . Í kjölfarið hafi þau fengið nálgunarbann á Guðmund . Eins og fram hefur komið í fjölmiðlum á Guðmundur langan sakaferil að baki hér á landi . Frá 16 ára aldri hefur hann minnst átta sinnum verið dæmdur til refsivistar fyrir hegningarlagabrot , fíkniefnabrot , tollalagabrot , lyfsölulagabrot og skotvopnalagabrot . Þann 19. desember 2007 var Guðmundur Freyr dæmdur í þriggja og hálfs árs fangelsi fyrir að hafa kveikt í parhúsi á Þorlákshöfn . Kona og tvö börn voru sofandi í hinum hluta parhússins þegar Guðmundur lagði eld að húsinu . Í sama dómi var Guðmundur Freyr dæmdur fyrir rán vopnaður hnífi , fjársvik , ölvunarakstur og vörslu fíkniefna .